שאלה: אינטרנט ואמון בבעלי: אנו זוג נשוי 3.5 שנים. יש לנו 2 ילדים. לפני מספר שבועות גיליתי לתדהמתי שבעלי צפה בסרטים פורנוגרפיים באינטרנט. הצער, העצבות וחוסר האונים שחשתי היו עצומים. סיפרתי לבעלי שגיליתי שהוא צפה באותם סרטים. הוא מאוד התבייש. הוא אמר שהוא שהוא חטא לקב"ה ולא לי. הוא למד הלכות תשובה לרמב"ם, ואני יודעת שהוא מתפלל על כך שתהיה לו שליטה ביצר. אני מאמינה שהוא עושה מה שהוא יכול על מנת לשוב בתשובה שלמה. ובכל זאת, אני חשה מאוד פגועה מן המעשה הזה. אני חשה שההערכה שלי אל בעלי נפגעה. אני חשה שהאמון שלי בו נפגע. מתרוצצות אצלי מחשבות כגון: האם הוא מסתכל בנשים אחרות? האם הוא נאמן לי? מה עלי עלינו לעשות על מנת להשיב את ההערכה והאמון שלי בבעלי? אם לדעת הרב, עלינו לפנות ליעוץ, האם יוכל להפנות אותנו לרב מסויים או יועץ ספציפי? אשמח לתשובה בהקדם, מאחר והמועקה בליבי היא גדולה.
תשובה: אני מאד מבין אותך. האינטרנט הוא צרה צרורה. אני לא מכיר באופן אישי את בעלך אולם ממה שאת מספרת נראה לי שלא מדובר בדבר חריג. אני לא חושב שיש לבעלך איזה שהיא בעיה בנאמנות שלו כלפיך. אני גם לא חושב שיש לך איזו שהיא בעיה שאת לא משקיעה בצדדים החיצוניים ושאת לא נותנת לבעלך בנושאי האישות את מה שאיש נשוי בדרך כלל רגיל אליו. כשיש אינטרנט בבית הפיתוי הוא גדול. זה בעצם לקחת איש למקום שיש נשים לא צנועות. האם הוא יצליח שלא להסתכל. האם בגלל שהוא מסתכל זה אומר שהזוגיות שלכם אינה טובה. ודאי שחלק מברית הנישואין היא כוללת את זה שמהרגע שאדם מתחתן הוא צריך לחשוב שיש רק אישה אחת בעולם וזה אישתו. אולם כמה אנשים מגיעים למדרגה קדושה זו. כמה אנשים אינם מביטים כלל וכלל על יופי של נשים אחרות. אלא שבדרך כלל הזמינות של הנשים האחרות לא היתה ברת הישג בקלות. כל אדם לא היה מתעורר מבחינה יצרית וגם היה לו יותר רגישות למקרה שהוא היה נכשל. בדור שלנו שהכל פרוץ הרגישות בנוגע לנפילה עומעם. הזמינות גורמת לכך שרבים וטובים נכשלים. לכן אני חושב שאת יכולה להניח שבעלך אוהב אותך ושהוא לא מתכוין לפגוע באמון שלו בך. ודאי שהיחס שלך כלפיו נפגע. את חשבת שיש לך איש קדוש וצנוע בבית וגילת שיש לך איש ככל האנשים איש שיש לו יצר ושהוא לפעמים גם נכשל. יצר העריות באמת גורם לכך שאדם מתבזה שהרי כשזה בא בצורה יצרית האדם נהיה דומה לבהמה. כאן את צריכה להיזכר בכל הקשר האישותי שיש בינך לבין בעלך. אני מאד מקווה שאת מרגישה שהקשר שבינכם אינו רק על בסיס יצרי אלא בעיקר על בסיס אישותי.  כלומר על בסיס מה שאתם רוצים בדווקא להיות אחד עם השני כביטוי לברית המיוחדת שבניכם  אם כן, כמו שאולי לפעמים יש ציורים קטנונים לבעלך יש לו גם ציורים טובים בנוגע לענין חיי אישות. כאן יש לך תפקיד חשוב שהקשר שיש בינך לבין בעלך יהיה קשר שיתן לשניכם תחושה של קשר אנושי ומרומם ולא קשר בהמי. למרות שדיברתי גם על תפקיד שלך אני לא חושב שאת צריכה להרגיש שהאחריות היא שלך. עיקר האחריות היא של בעלך. כך אני מפרש את אמירתו שהנפילה היא בינו לבין הקב"ה ולא בינו לבינך. הוא רצה לבטא את זה שהוא נאמן גמור אליך והוא רואה זאת כנפילה בענין הקדושה. מצד שני אני לא מקבל את אמירתו שזה לא נוגע אליך. ברגע שאת מרגישה אכזבה מתפקודו זה נוגע אליך. הוא גם צריך להרגיע אותך שזה באמת לא קשור כמלוא הנימא במה שבינך לבינו. כעזר לבעלך הדבר החשוב ביותר זה לגרום לכך שלא יהיה זמינות לנפילה. פשוט לשים חסימה לאינטרנט. לשים חסימה טובה. צריך לומר לכולם שזה לא מעיד על חולשה. גם רבנים שמים חסימה באינטרנט. הנסיון שלנו בנושא יצר העריות אינו להכנס למקומות שיש שם פריצות ולהצליח להתמודד. הנסיון הוא כלל לא הגיע למקום שיש בו פריצות. כמו שאנו לא הולכים לאזור בעיר שיש שם פריצות ונשים הולכות ללא בגדים כך לא נביא את הרחוב אל הבית שלנו. ברגע שאנו כבר נמצאים ברחוב שאינו צנוע כמעט ואין זה ביכולת האנושית להתמודד בקרב. לכן הדבר העיקרי הוא לשים חסימה. אם בעלך מספיק פתוח אז תוכלי לעזור לו יותר. את כאישתו יכולה לשאול אותו במה את יכולה עוד לעזור. אם יש דברים כאלו הוא יאמר לך. את יכולה לומר לו לצלצל אלי ואני אשמע אותו וכך אוכל לתת לו עיצה במה עוד להעזר בך. בכל אופן אם את לא תראי התדרדרות בתיפקוד של בעלך  כלומר אם את לא תראי שהוא נופל עוד הרבה פעמים  אזי לדעתי את לא צריכה להיות מודאגת. אולם אם את רואה שבעלך לא מצליח להתמודד אזי כדאי שתפני ליעוץ. מעבר לכל מה שאמרתי יש מקום לתפלה בכדי שנזכה לבנות בתים שהקדושה והשכינה שורה בהם.